**Къырымтатар тили дерси 2 сыныф**

**Нутукъ инкишафы дерси**

**Мевзу:** Табиат. Къыш. Къыш урбалары. Къыш оюнлары.

**Макъсат:** талебелернинъ нуткъуны инкишафландырмакъ; сёз байлыгъыны арттырмакъ; корьгезме васталарыны къулланып ана тилимизге; бильги алмагъа; табиаткъа севги ашламакъ.

Донатув: урба ве аякъкъапларнынъ ресимлери, булмача, Къаркъызнынъ ресими, къаркъуш ве баштанкъара къушларнынъ ресими, индивидуаль иш ичюн сюжетли ресимлер, «Къыш оюнлары» сюжетли ресим.

Дерснинъ кетишаты:

**1. Тешкиляндырув момент.**

- Чанъ чалынды, дерс башланды.

- Биз дерске азырландыкъ.

Дефтер, къалем, дерсликни

Ралеге чркътан къойдыкъ.

Ана тили дерсини

Оджа тездже башлайыкъ.

**2. Таянч бильгилерини актуаллештирюв.**

1) Субет

- Шимди насыл мевсим?

- Къышнынъ къачынджы айы?

- Къайсы айы?

- Февральнинъ къачынджы сайысы?

- Дефтеринъизни ачып, бугуньки сайыны язынъыз.

2) Темиз язув дакъкъасы.

Чч

Чевре-чет, орталыкъ, этраф.

3) Лугъат иши

- Бу сёзлернинъ маналары акъкъында не айтмакъ мумкюн? (маналары якъын сёзлер)

**3. Окъув фаалиетининъ мотивациясы.**

- Балалар, бугуньки дерсимизде биз нуткъымызны инкишафландыраджакъмыз, сёз байлыгъымызны арттыраджакъмыз. Бу иште бизге Къаркъыз ярдым этеджек О, бизге узакъ шимальден эки ярдымджысынен кельди.

- Сиз бу къушларны таныйсынъызмы? Бу къушларнынъ ады насыл? (къаркъуш ве баштанкъара)

- Къаркъыз озь ярдымджыларынен мына бойле булмача кетирди. Оны чезмек ичюн сиз предметлернинъ ресимине бакъып, адыны тапмакъ керексинъиз.

**4. Дерснинъ мевзусы узеринде чалышув**

1) Булмачаны чезюв.

- Бу сёзлернинъ эписини насыл группаларгъа больмек мумкюн? ( Урбалар ве аякъкъаплар)

2) Сечип алув-козьлеме-динълев диктанты.

- Дефтеринъизге башта урбаларнынъ адларыны,сонъ исе аякъкъапларнынъ адларыны бильдирген сёзлерни язынъыз.

3) Сечип алынгъан сёзлерден джумлелер тизюв.

- Бу урба ве аякъкъапларнынъ къайсы бирлерини биз къышта азбаргъа чыкъкъанда киемиз? (балаларнынъ джеваплары)

**Раатлыкъ дакъкъасы**

Башыма къалпакъ, устюме тон,

Къолума къолчакъ, аягъыма чызма кийдим.

Азбаргъа чыкътым, эгильдим,

Эки авуч къар алдым, ондан къар топу яптым, аттым.

Энъ узакъкъа мен аттым.

**5. Мевзуны пекитюв**

1) Индивидуаль иш. (дерт талебе сюжетли ресимлерге бакъып суаллерге джевап азырлай)

2) Бирликте япылгъан иш. «Къыш оюнлары» ресимине бакъып джумлелер тертип этюв.

**6. Дерснинъ нетиджеси.**

- Дерсте не яптыкъ?

- Янъы бир шейлер огрендинъизми?

- Не огрендинъиз?

- Дерсте нени зияде бегендинъиз? Нени бегенмединъиз?